
PRIJEDLOG ODLUKE EUROPSKOG PARLAMENTA
o zahtjevu za ukidanje imuniteta Nikosu Pappasu
(2025/2234(IMM))
Europski parlament,
–	uzimajući u obzir zahtjev za ukidanje imuniteta Nikosu Pappasu zaprimljen u pismu zamjenika glavnog državnog odvjetnika pri Vrhovnom sudu Grčke od 7. listopada 2025., kojim se dostavlja zahtjev državnog odvjetnika pri Prvostupanjskom sudu u Ateni u vezi s kaznenim postupkom koji će se protiv njega pokrenuti, a koji je najavljen na plenarnoj sjednici od 12. studenog 2025.,
–	nakon saslušanja Nikosa Pappasa 15. travnja 2026. u skladu s člankom 9. stavkom 6. Poslovnika, 
–	uzimajući u obzir članke 8. i 9. Protokola br. 7 o povlasticama i imunitetima Europske unije te članak 6. stavak 2. Akta od 20. rujna 1976. o izboru zastupnika u Europski parlament neposrednim općim izborima,
–	uzimajući u obzir presude Suda Europske unije od 21. listopada 2008., 19. ožujka 2010., 6. rujna 2011., 17. siječnja 2013. i 19. prosinca 2019.[footnoteRef:1], [1:  Presuda Suda od 21. listopada 2008., Marra / De Gregorio i Clemente, C 200/07 i C-201/07, ECLI:EU:C:2008:579; presuda Općeg suda od 19. ožujka 2010., Gollnisch/Parlament, T-42/06, ECLI:EU:T:2010:102; presuda Suda od 6. rujna 2011., Patriciello, C 163/10, ECLI: EU:C:2011:543; presuda Općeg suda od 17. siječnja 2013., Gollnisch/Parlament, T-346/11 et T-347/11, ECLI:EU:T:2013:23. presuda Suda od 19. prosinca 2019., Junqueras Vies, C-502/19, ECLI:EU:C:2019:1115.] 

–	uzimajući u obzir članak 5. stavak 2., članak 6. stavak 1. i članak 9. Poslovnika,
–	uzimajući u obzir izvješće Odbora za pravna pitanja (A10‑0128/2026),
A.	budući da je zamjenik glavnog državnog odvjetnika pri Vrhovnom sudu Grčke proslijedio zahtjev državnog odvjetnika pri Prvostupanjskom sudu u Ateni za ukidanje imuniteta Nikosu Pappasu, zastupniku u Europskom parlamentu izabranom u Grčkoj, u vezi s navodnim uvredama na internetu i prijetnjama koje predstavljaju kaznena djela u skladu s člankom 94., člankom 361. stavkom 1. prvom i drugom rečenicom te člankom 333. stavkom 1. prvom rečenicom grčkog Kaznenog zakona;
[bookmark: _Hlk226714510]B.	budući da se, prema zahtjevu, u pritužbi navodi da je 11. lipnja 2025. Nikos Pappas navodno vrijeđao podnositelja pritužbe i prijetio mu izravnim porukama poslanima putem njegova osobnog računa na Instagramu;
C.	budući da je Nikos Pappas bio izabran u Europski parlament na europskim izborima u lipnju 2024. te da je u vrijeme navodnog počinjenja kaznenih djela bio zastupnik u Europskom parlamentu; budući da je, prema zahtjevu, prijava protiv njega podnesena 16. srpnja 2025.;
D.	budući da navodno kazneno djelo i zahtjev za ukidanje imuniteta Nikosu Pappasu koji je uslijedio nisu povezani s njegovim izraženim mišljenjem ili glasanjem pri obnašanju njegovih dužnosti u smislu članka 8. Protokola br. 7 o povlasticama i imunitetima Europske unije;
E.	budući da u skladu s člankom 9. prvim stavkom točkom (a) Protokola br. 7 o povlasticama i imunitetima Europske unije, tijekom zasjedanja Europskog parlamenta, zastupnici u Europskom parlamentu na državnom području svoje države uživaju imunitet priznat zastupnicima u parlamentu te države;
F.	budući da se, u skladu s člankom 62. Ustava Helenske Republike, tijekom trajanja zastupničkog mandata nijedan zastupnik ne smije kazneno goniti, uhititi, zatvoriti niti se u odnosu na njega mogu primijeniti ikakve druge mjere koje uključuju oduzimanje slobode, bez odobrenja Zastupničkog doma;
G.	budući da je svrha imuniteta propisanog Protokolom br. 7 o povlasticama i imunitetima Europske unije zaštititi Parlament i njegove zastupnike od sudskih postupaka u vezi s aktivnostima koje se provode pri obnašanju zastupničkih dužnosti i koje se od tih dužnosti ne mogu odvojiti;
H.	budući da zastupnički imunitet u skladu s člankom 5. stavkom 2. Poslovnika nije osobna povlastica zastupnika, već jamstvo neovisnosti Parlamenta kao cjeline i njegovih zastupnika;
I.	budući da u ovom slučaju Parlament nije utvrdio da postoji fumus persecutionis, odnosno činjenice koje upućuju na to da je postupak pokrenut s namjerom nanošenja štete njegovu političkom radu u svojstvu zastupnika u Europskom parlamentu;
J.	budući da Parlament ne može preuzeti ulogu suda te da se zastupnik u kontekstu postupka ukidanja imuniteta ne može smatrati optuženikom[footnoteRef:2]; [2:  Presuda Općeg suda od 30. travnja 2019., Briois/Parlament, T-214/18, ECLI:EU:T:2019:266.] 

1.	odlučuje ukinuti imunitet Nikosu Pappasu;
2.	nalaže svojoj predsjednici da odmah proslijedi ovu odluku i izvješće nadležnog odbora nadležnom tijelu Helenske Republike i Nikosu Pappasu.

